Matrikulant sterf ná hy by rots afvalDie Blyderiviervallei ŉ Matrikulant van Bosbokrand is dood nadat hy Saterdag meer as 200 meter ver van ŉ vertikale rots by die Drie Rondawels in die Blyderiviervallei in Mpumalanga geval het, het Beeld Maandag berig. Thulani Sithole (18), ŉ leerling aan die Hoërskool Inyamande, was deel van ’n groep van sowat 50 leerlinge wat oor die naweek ’n daguitstappie in die omgewing bygewoon het. Volgens ’n ooggetuie het van die skoolseuns glo alkohol gedrink. Omstreeks 15:40, kort voordat die toergroep na die skool sou terugkeer, het Sithole blykbaar van die uitkykplatform tot op die rand van die krans geklouter, het Beeld berig. Hy het glo sy balans verloor en voor sy vriendin, Devine Slauwe (18), tot sy dood geval. Reddingswerkers is ontbied, maar dit was egter al skemer en Sithole se liggaam kon eers Sondagoggend verwyder word. Die departement van onderwys in Mpumalanga het Sondag gesê ’n ondersoek word gedoen sodat riglyne opgestel kan word om te verseker dat leerlinge veiliger is tydens skooluitstappies. SAPA